सफेद कुर्ते-पायजामें में आए हमलावर, सिर-मुंह ढके हुए; एक के हाथ में राइफल, दूसरे के कुल्हाड़ी
Bathinda Military Station Firing Incident in Punjab: What Happened and Why? आर्मी के मेजर ने बठिंडा पुलिस को इस घटना के बारे में पूरी जानकारी दी है। जिसमें उन्होंने बताया कि हमलावर 2 थे
बठिंडा मिलिट्री स्टेशन (कैंट) के अंदर बुधवार तड़के साढ़े 4 बजे हुई फायरिंग की पूरी कहानी सामने आ गई है। आर्मी के मेजर ने बठिंडा पुलिस को दर्ज कराई FIR में इस घटना के बारे में पूरी जानकारी दी है। जिसमें उन्होंने बताया कि हमलावर 2 थे।
वह सफेद कुर्ता-पायजामा पहनकर आए थे। मुंह ढका हुआ था। फायरिंग की आवाज सुनकर जब तक अफसर पहुंचे तो चारों जवान खून से लथपथ अपने कमरे में पड़े थे। पुलिस ने इस मामले में अज्ञात आरोपियों पर हत्या और आर्म्स एक्ट का केस दर्ज किया है।
पढ़िए .. आर्मी मेजर की जुबानी, पूरी कहानी
80 मीडियम रेजिमेंट के मेजर आशुतोष शुक्ला ने पुलिस को बताया कि अफसर मैस के सामने जवानों के रहने के लिए बैरक बनी हुई है। अफसर मैस में काम करने वाले जवान और गार्ड यहीं रहते हैं।
निचले कमरे में गनर नागा सुरेश रहता है। ऊपर के 2 कमरों में से एक में गनर सागर बन्ने व गनर योगेश कुमार और दूसरे कमरे में गनर संतोष व गनर कमलेश रहता है। जो आर्मी यूनिट के ड्यूटी रोस्टर के मुताबिक 2-2 घंटे बिना हथियार के नाइट वॉचमैन की भी ड्यूटी करते हैं।
बीती रात सभी जवान ड्यूटी से फारिग होकर अपने कमरे में चले गए। पहली मंजिल पर एक कमरे में योगेश कुमार और सागर बन्ने था जबकि दूसरे कमरे में संतोष व कमलेश कुमार था। नीचे के कमरे में नागा सुरेश सो रहा था।
सुबह 4.30 बजे गनर डिसाई मोहन ने आकर बताया कि यूनिट की मैस की बैरक में फायरिंग हुई है। वहां 2 अज्ञात व्यक्ति आए। जिन्होंने सफेद रंग के कुर्ते-पायजामे पहने हुए थे। उनके मुंह-सिर कपड़े से ढ़के हुए थे। यह दोनों फायरिंग के बाद अफसर मैस में गनर के सोने वाली जगह से बाहर आ रहे थे।
इनमें से एक के हाथ में इंसास राइफल और दूसरे के हाथ में कुल्हाड़ी थी। वह गनर डिसाई मोहन को देख जंगल की तरफ भाग निकले। उन्होंने तुरंत कैप्टन शांतनु को वहां भेजा।
इसके बाद वह मैस में बनी बैरक में गए तो पहले कमरे में गनर सागर बन्ने व योगेश कुमार और दूसरे कमरे में संतोष व कमलेश की लाशें पड़ी हुई थी। इनके शरीर पर गोलियों के निशान थे। इनकी लाशों के पास भारी संख्या में इंसास राइफल के खोल बिखरे पड़े थे।
उनकी यूनिट के लांसनायक हरीश के नाम पर अलॉट हुई एक इंसास राइफल 9 अप्रैल को गुम हो गई थी। इसकी पड़ताल भी उनकी यूनिट की तरफ से की जा रही है। मेजर ने कहा कि घटना वाली जगह देखने के बाद ऐसा लगता है कि उसी गायब इंसास राइफल से किसी अज्ञात व्यक्ति या व्यक्तियों ने उनकी यूनिट के 4 जवानों पर फायरिंग कर मौत के घाट उतार दिया।
यह खबर भी पढ़ें...
बठिंडा मिलिट्री स्टेशन में फायरिंग- 4 जवानों की मौत:सादे कपड़ों में आए 2 हमलावर, राइफल से मारीं गोलियां; टेरर एंगल की भी जांच
पंजाब के बठिंडा मिलिट्री स्टेशन में बुधवार सुबह हुई फायरिंग में सेना के 4 जवानों की मौत हो गई। ये जवान 80 मीडियम रेजिमेंट के थे और ऑफिसर्स मेस में गार्ड ड्यूटी पर तैनात थे। आर्मी ने कहा कि फायरिंग सुबह 4:35 बजे हुई। 4 मौतों के अलावा जान-माल का कोई नुकसान नहीं हुआ है। पुलिस और सेना की टीमें मिलकर इसकी जांच कर रही हैं। एक संदिग्ध को हिरासत में लिया गया है। उससे पूछताछ की जा रही है (पूरी खबर पढ़ें)